גורמים בשוק התקשורת טוענים כי בעלי "ידיעות אחרונות" ארנון (נוני) מוזס מנהל משא ומתן על מנת להיכנס כשותף בערוץ 10. לפי הטענה, לאחר שכניסתו לערוץ של הטייקון אילן בן דב ירדה מהפרק, בערוץ מחפשים משקיע ונמצאים במגעים עם מוזס, במבנה עסקה דומה. במידה שמוזס ישקיע בערוץ, הוא יהיה מוגבל לאחזקה של 8% בלבד בשל העובדה שהוא מחזיק בעיתון.
ההשקעה בערוץ מסחרי אפשרית לאחר שמוזס מכר את רוב מניותיו ב-HOT וירד לאחזקה של פחות מ-5%. כאשר חתמו מוזס ובעל השליטה ב-HOT פטריק דרהי על הסכם האופציה למכירת רוב מניות ידיעות ב-HOT, ההערכה הרווחת היתה כי מוזס מצמצם אחזקותיו על מנת שיוכל להרחיב את השקעותיו בתחומי התוכן והערוצים, כשסנונית ראשונה הגיעה בדמות ערוץ הספורט של ONE, ש"ידיעות" היא אחת מבעלי המניות בו.
זכיינית נוספת שהוזכרה בתקופה האחרונה כאפשרות השקעה של מוזס היא רשת, בה היה שותף בעבר. כמו ערוץ 10, גם רשת משוועת למזומנים בקופתה. בערוץ זה יהיה מוזס רשאי להחזיק 16%, כל עוד החברה תחלוק בערוץ עם זכיינית נוספת.
במידה ומוזס יהיה מעוניין להשקיע באחת מחברות אלה, לא תהיה בעיה למצוא מניות למכירה - בערוץ 10 בעל המניות ארנון מילצ'ן המחזיק כרבע מהמניות כבר הבהיר מספר פעמים שברצונו לצאת מהערוץ. בזכיינית ערוץ 2 רשת קיימות מניות לא מועטות על המדף - החל ממניותיו של אביב גלעדי שמחזיק ב20% מהזכיינית, המשך במניות פולאר תקשורת המחזיקים 13%, וכלה במניות משפחת שטראוס (16%) שעשויות להימכר.
יחד עם זאת עדיין לא ידוע האם אכן תיעשה השקעה כזו, בין השאר בגלל המצב העמום הנוכחי בשוק הטלוויזיה המסחרית. בשנים הקרובות השוק אמור לעבור לשיטת רישיונות, וכך גם מתחרים חדשים יוכלו להיכנס לתחום מחד, ומאידך יבוטל הצורך במכרז והסכנה באובדן הרישיון.
אחת האפשרויות היא שיתבצע מיזוג בין קשת לרשת (שלא ברור האם יוכל לקבל את אישור הממונה על ההגבלים) ובכל מקרה מצב הדברים נזיל. גם הצעת חוק ה-DTT, שתאפשר לערוצים נוספים לשדר פרסומות, לא משפרת את מצבם של הערוצים המסחריים. בנוסף גרסו גורמים בשוק כי מוזס לא יהיה מעוניין להשקיע בשום חברה שבה שיעור אחזקתו יהיה כה מוגבל.
ניתן להניח כי כל עסקה של "ידיעות" עם מי מהזכיינית תכלול גם שיתוף תכני הטלוויזיה באתר ynet. כיום משודרים באתר תכני רשת ותכני HOT. תכני ערוץ 10 משודרים באתר נענע10 המשותף לו ולנטוויז'ן, אך היחסים בין הצדדים נעכרו לאחר שהערוץ שיתף פעולה עם אתר "וואלה" בתוכנית הריאליטי "הדור הבא".
מבעלי ערוץ 10 ומבעלי ידיעות טרם נמסרה תגובה.